Document ID: 31984D0040

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Ιανουαρίου 1984
σχετικά με την έγκριση του προγράμματος για την ανάπτυξη συστήματος παροχής γεωργικών συμβουλών στην Ελλάδα σύμφωνα με τον κανονισμό (ΕΟΚ) αριθ. 2966/83 του Συμβουλίου
(Το κείμενο στην ελληνική γλώσσα είναι το μόνο αυθεντικό)
(84/40/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2966/83 του Συμβουλίου της 19ης Οκτωβρίου 1983 για την ανάπτυξη συστήματος παροχής γεωργικών συμβουλών στην Ελλάδα (1), και ιδίως το άρθρο 3 παράγραφος 4,
Εκτιμώντας:
ότι η ελληνική κυβέρνηση ανακοίνωσε στις 7 Νοεμβρίου 1983 το πρόγραμμα για την ανάπτυξη συστήματος παροχής γεωργικών συμβουλών, το οποίο συμπλήρωσε στις 21 Νοεμβρίου και στις 6 και 15 Δεκεμβρίου 1983 με συμπληρωματικά στοιχεία·
ότι το εν λόγω πρόγραμμα περιλαμβάνει επαρκώς τα στοιχεία που αναφέρονται στο άρθρο 3 παράγραφος 2 του κανονισμού (ΕΟΚ) αριθ. 2966/83, τα οποία είναι απαραίτητα για την άμεση εφαρμογή των μέτρων για την ανάπτυξη της παροχής γεωργικών συμβουλών κατά το έτος 1984 και τα οποία καθιστούν δυνατή την υλοποίηση των στόχων αυτού του κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται το πρόγραμμα για την ανάπτυξη συστήματος παροχής γεωργικών συμβουλών που κοινοποίησε η ελληνική κυβέρνηση στις 7 Νοεμβρίου 1983 σύμφωνα με τον κανονισμό (ΕΟΚ) αριθ. 2966/83 και το οποίο συμπλήρωσε στις 21 Νοεμβρίου, στις 6 και 15 Δεκεμβρίου 1983.
2. Η έγκριση του προγράμματος αφορά τα μέτρα των οποίων η εφαρμογή προβλέπεται για το 1984.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 13 Ιανουαρίου 1984.

Labels: 18
15
19
6